Miðvikudagsgangan í maí var Esjuganga eftir frekar óhefðbundinni leið . Hist var við staðinn þar sem gangan á Kerhólakamb hefst ; skammt frá stórbýlinu EsjubergI þar sem landnámsmaðurinn Örlygur Hrappsson kom sér fyrir . Gengið var inn í gilið sem Grundará rennur um , klöngrast upp um klettaborg í miðju gili sem leiddi göngufólkið í Gljúfurdal . Upp dalinn var gengið í góðu skjóli en suðaustanáttin var farin að láta á sér kræla þennan daginn . Gljúfudalur leiðir göngumenn beinustu leið að Steini ( 587 m.y.s. ) og var tekin nestispása þar . Já skemmtileg og fáfarin leið upp að þessum vinsælasta gönguáfanga landsins . Ekkert skjól fyrir suðaustanáttinni þarna sem skók manni til og frá . En það var hlýtt og úrkomulaust , það var fyrir mestu . Haldið var út á Þverfell ( 479 m.y.s ) sem er eins konar fjall í fjallinu og fáir velta fyrir sér . Þar kemur maður niður að Búhömrum sem eru þekktir klettar ofan við bæinn Skriðu . Fínasta ganga sem mældist 7,4 km að lengd og 2 klst. og 55 mínútur .